Selvom timerne før, man drager mod sydens sol, plejer at være fornøjelige og præget af forventningens glæde, blev de mandag morgen lidt sjovere. Charterselskabet Bravo Tours rundede nemlig en milepæl, da de efter 24 år i branchen sendte gæst nummer 2,5 million afsted på ferie. Det skete i Aalborg Lufthavn tidligt i morges, hvor feriegæster havde kurs mod den kanariske ø Fuerteventura, der byder på 20 grader og sol her i december. Champagne til alle Alle passagerer fik i dagens anledning et glas champagne og et stykke kransekage som en del af fejringen. Men Peter Dahl fra Hornum, var ekstra heldig. Han var nemlig den passager, der fik Bravo Tours' tælleapperat til at ramme de 2,5 millioner nøjagtigt. Den "gyldne" billet udløste et gavekort på rejsens værdi og gjorde en gråvejrsmandag rigtig god: - Jeg har det pissegodt for at sige det lige ud. Jeg kunne sådan set ikke ikke have det bedre, lød det fra den heldige vinder. - Jeg er sammen med min hustru, som jeg har været sammen med i over 50 år, vi skal på ferie, jeg får champagne, og så har jeg tilmed vundet rejsen.

Opsummering:
En heldig nordjyde blev mandag morgen Bravo Tours' gæst nummer 2,5 million. Det udløste en gratis rejse til sydens sol.